Viie päeva kestel võistlesid Minskis parimad taekwon-do juuniorid 56 riigist. Tallinnast pärit Ermel tuli taekwon-do maailmameistriks sparringus kehakaalus üle 65 kg.

"Meie jaoks on see märgiline võit – esimest korda kõlas Eesti hümn taekwon-do maailmameistrivõistlustel. Varasemalt on meie koondis mitmel korral toonud koju kuldmedaleid Euroopa meistrivõistlustelt. Korduvalt oleme MM-il olnud kuldmedalile väga lähedal, saavutanud teise ja ka kolmanda koha, kuid maailmameistri tiitlit pole meil varem olnud. Ermeli võit on meile väga tähtis," ütles Eesti Taekwon-do liidu president Mihhail Kõlvart. "Vaadates tagasi eelmisele hooajale oli see meie jaoks edukas ning nüüd on uus hooaeg väga eriliselt alanud."

Seekord esindasid Eesti koondist seitse sportlast treenerite Kazbulat Šogenovi ja Robert Trofimovi juhendamisel. Pärnu sportlasel Kamilla Velikopoljel jäi puudu üks võit, et jõuda poolfinaali ja tõusta pjedestaalile.

Koondise liikmed, kelle seas oli nii kogenud sportlasi kui ka debütante, esindasid nelja klubi kolmest Eesti linnast: Katleri Taekwondo Klubi (Tallinn), Katleri Shogen Club (Maardu), Pärnu Taekwondo klubi ja Hvarang (Tallinn).